Mesterová, Zuzana, poslankyňa NR SR (2024-01-16):
Ako mne to teraz až vadilo, že sa tu nevyskytujete v tejto sále až tak často, ale tak začínam rozmýšľať, že je to ku prospechu veci niekedy. Lebo vecné sme ešte nič nepočuli, ale keď je priestor vyrušovať, vyrušujete, vykrikujete, potom sa neprihlásite, tak potom možno fakt je dobré, že tu aj nie ste niekedy. (Potlesk.) Čoho sme tu svedkom, dámy a páni, sme tu svedkom toho, o čom my tu už dni, noci, týždne rozprávame a snažíme sa tejto vláde dať tak akože slušnou formou najavo a koaličným poslancom zvlášť, že teda ten skrátený legislatívny proces naozaj prináša vady, ktoré potom prznia celý legislatívny proces, prznia predkladané návrhy zákonov. My ste tento návrh v prvom čítaní podporili, v tomto čítaní ho už nepodporíme, lebo už bol pozmenený, ale ani vlastne on nebol, ním bolo niečo pozmenené. A keď sa pán Farkašovský, vy ste sa tuším, je tu? Nie je tu už? Neviem. Zamýšľali, pardon, zamýšľali nad tým, že čo nám vlastne vadí, že veď vy predsa len administratívnu chybu opravujete týmto pozmeňujúcim návrhom. No ja rozumiem, že vy opravujete administratívnu chybu. Ja nerozumiem, ako to súvisí s letectvom. Lebo pokiaľ pripustím možno analógiu, že teda ministerstvo dopravy a letectvo spolu nejak súvisí, ale táto analógia je veľmi neudržateľná v tomto prípade. Lebo vy, toto sú dôsledky toho, že vy veľmi rýchlo ste chceli schváliť zmenu kompetencií štátnych orgánov zriadiť ministerstvo. Tak ste zabudli, že i touto zmenou sa zmení aj zákon o cestovnom ruchu a že toto, keď tento návrh nepredložíte pozmeňujúci, tak vlastne nebudete vedieť od vzniku nového ministerstva vyplácať dávky súvisiace s ozbrojeným konfliktom na Ukrajine. Nemám to až dobre načítané, lebo deje sa tu chaos z hodiny na hodinu iný. No vidíte a vás to ani teraz nezaujíma. Vy normálne opravujete vlastné chyby a vašich poslancov a poslankýň je to nezaujíma ani v tej chvíli keď vy predkladáte pozmeňujúci návrh aby ste preklenuli vlastné vady. A potom sa čudujeme (Potlesk.). A potom sa čudujete, že my sa prihlasujeme do rozpravy, že na to poukazujeme, a poukazujeme a že vlastne ako keby vám berieme čas alebo neviem, čo vám berieme. Tak ja neviem, ja stále čakám, už tri mesiace čakám na tú odbornú vládu, ktorú nám sľuboval Peter Pellegrini, keď do tejto koalície vstupoval. Kde sú tí odborníci schopní riadiť tento štát, lebo, no keď tu bol chaos v predchádzajúcom období možno o tom polemizovať, ale to je bezpredmetné, lebo ten chaos je tu aj, je ešte väčší chaos, ako tu bol. Tak na čo sa budeme baviť o chaose, ktorý tu bol, keď máme tu nový chaos, o ktorom môžme diskutovať donekonečna. (Potlesk.) Nie najhoršie, táto chyba, ktorú vy vlastne týmto chcete odstrániť. Mňa desia chyby, ktoré ste si v tom šialenom skrátenom legislatívnom konaní nestihli všimnúť. V koľkých návrhoch zákonov spätne zistíme, že ste týmto postupom už sa pomaly stáva normou, tak už ani nemôžem povedať, že abnormálnym, lebo už za tri mesiace normálnym, v koľkých zákonoch ste spravili chyby, ktoré ste si nevšimli vy, ktoré sme si nevšimli asi aj my a kde budú tie dôsledky. To budeme kedy opravovať. Ani na toto nedostaneme odpoveď, nedostaneme, lebo keď tak na vás pozerám, tak určite na ne nedostane odpoveď na túto otázku. Ja počkám kľudne, lebo ja ako nemám to až tak pripravené, aby som chvíľu nepočkala kým sa utíšite desať minút. (Potlesk.) Ešte máme päť minút, tak kľudne. Ja by som sa aj spýtala, či sa nehanbíte, ale ja poznám na to odpoveď. Tak vám len poviem, že sa zamyslite, zamyslite sa nad tým, zamyslite sa nad tým, milá koalícia, čo vy tu za tri mesiace ukazujete obyvateľom a obyvateľkám tejto krajiny. Lebo my na to poukazujeme permanentne každý deň, tak my už akože nemusíme viacej o tom rozprávať, ale vy by ste mohli o tom, na tom zamyslieť. Zbytočne asi na to apelujem, lebo to akože... Skúste sa prihlásiť faktickou, prípadne do rozpravy, aby to počulo celá plénum, nielen úzky okruh vašich kolegov, lebo potom evidentne nastáva niekde šum a my si nerozumieme v tejto sále. A to práve preto, lebo my na vás rozprávame a vy sa rozprávate medzi sebou, prípadne na tlačovkách o tom, prečo my tu na vás rozprávame. Tak skúste to nám tu povedať, pán minister, ja počkám. Však jak hovorím, ja ešte mám tri, štyri minúty čas. Viete, ja viem že my sme vás vyzývali, že skúste sa zamyslieť nad našimi dôvodmi a niečo s nimi urobiť, ale že vy sa takouto formou zapojíte do našej obštrukcie, tak to som teda nečakala. Lebo tie chyby, ktoré vy už aj sami vidíte a ktoré chcete preklenúť, tak tie v konečnom dôsledku odsúvajú to, prečo my poukazujeme na tie chyby ďaleko, ďaleko viac, ako kedy ste vy riadne predložili jeden normálny návrh, ktorý bude v poriadku, ktorý bude vecne správne, ktorý bude riadne odkomunikovaný. Tak týmto spôsobom, ja, ja neviem, čo vám mám na to ani povedať popravde. A keď tak na vás pozerám, možno už ani, ani nemám chuť, ale nenechám sa obrať o posledný tri minúty, takže ja ešte niečo vymyslím. (Potlesk.) Lebo človek by aj chcel byť vecný, aj by chcel vám normálne zdeliť to, prečo sú problémy, odkedy vznikla táto koalícia, zasadá táto Národná rada, ale nemá, normálne nemá chuť. Lebo keď tak na vás pozerám, ako vám je to jedno, ako vy sa tu len rozprávate, prípadne tu nie ste alebo len sa vyrušujete, to je to správne slovo. Tak, tak už potom, už nemá na výber, už vám musí povedať aj niečo k vášmu správaniu, lebo aj to je tá politická kultúra, ktorú ste nám sľubovali, nedočkali sme sa, neviem, či sa dočkáme. Ale kde inde si to máme povedať ako v tomto pléne. Kde inde ako tu, kde sa tvoria zákony preto, aby občania a občianky tejto krajiny potom mohlo žiť v nejakom normálnom usporiadanom štáte, kde bude platiť nejaká predvídateľnosť práva, kde bude platiť nejaká základná alebo aj širšia spravodlivosť pre všetkých rovnako, kde budú platiť pravidlá. Kde inde si to máme povedať keď my namiesto toho, aby sme hovorili o vecnom obsahu zákonov, ktoré majú skvalitniť život v tejto krajine sa musíme rozprávať o tom, prečo sa tu dejú chyby v legislatívnom konaní, ako ich odstraňovať, prečo sa neodstraňujú a že vlastne neodstraňujú sa preto, že vy máte šlendriánsky prístup k svojej práci. Tak ako vám povedal... (Potlesk.) Už nás vytrestali dosť, tak môžu aj teraz. (Reakcie z pléna. Potlesk.) A presne, vaša jediná reakcia je na to, je vymyslieť, ako sťažiť opozícii to, čo robí. Nie sa zamyslieť nad tým, čo hovoríme, ale vymyslieť, ako nám sťažiť našu prácu namiesto toho, aby vy ste si svoju robili poriadne. Ja neviem, ja normálne, ja nemám slov, odkedy som vstúpila do tejto sály. Ja čakám na tú odbornosť, na tie dlhoročné skúsenosti a ja, ja som v nemom úžase z vás. (Reakcia z pléna.) Aj vy čakáte na vašu odbornosť? No to je dosť smutné a týmto to aj ukončím. Ďakujem. (Potlesk.)